РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/259-21

17. јун 2021. године

Б е о г р а д

З А П И С Н И К

19. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 16. ЈУНА 2021. ГОДИНЕ

Седница је почела у 17,00 часова.

Седницом је председавала Сандра Божић, председник Одбора.

Седници су присуствовали: Вук Мирчетић, Лав Григорије Пајкић, Јован Колунџија, мр Јадранка Јовановић, Милош Терзић, Милица Обрадовић, Снежана Пауновић, Розалија Екрес, Наташа Михаиловић Вацић и Жељко Томић, чланови Одбора.

Седници су присуствовали: Небојша Бакарец (Иван Тасовац), Зоран Томић (мр Јадранка Јовановић) и Јелена Михаиловић (Снежана Пауновић), заменици чланова Одбора.

Седници нису присуствовали: проф. др Марко Атлагић, Александар Чотрић, Милена Поповић и Мира Петровић, као ни њихови заменици.

Председавајућа је обавестила чланове Одбора да је седницу сазвала у року краћем од три дана, због потребе да Одбор одреди додатни рок за уређивање поднетог предлога кандидата за члана Савета Регулаторног тела за електронске медије, којe су предложила удружења филмских, сценских и драмских уметника и удружења композитора у Републици Србији

На предлог председавајућег, чланови Одбора су, једногласно (12 за) усвојили следећи

Д н е в н и р е д

1. Одређивање додатног рока за уређивање поднетог предлога кандидата за члана Савета Регулаторног тела за електронске медије, којe су предложила удружења филмских, сценских и драмских уметника и удружења композитора у Републици Србији.

Пре преласка на разматрање утврђеног дневног реда Одбор је, једногласно (12 за) усвојио:

- Записник 16. седнице Одбора за културу и информисање, одржане 17. маја 2021. године.

- Записник 17. седнице Одбора за културу и информисање, одржане 19. маја 2021. године.

- Записник 18 седнице Одбора за културу и информисање, одржане 25. маја 2021. године.

ПРВА ТАЧКА ДНЕВНОГ РЕДА: Одређивање додатног рока за уређивање поднетог предлога кандидата за члана Савета Регулаторног тела за електронске медије, којe су предложила удружења филмских, сценских и драмских уметника и удружења композитора у Републици Србији

У уводним напоменама, председник Одбора Сандра Божић, подсетила је присутне чланове да је Одбор за културу и информисање на 18. седници Одбора за културу и информисање, одржаној 25. маја 2021. године, донео Одлуку о покретању поступка за предлагање кандидата за избор члана Савета Регулаторног тела за електронске медије.

Истакла је да је служба Одбора поступајући по тачки 5. ове одлуке, а у складу са чланом 10. став 1. Закона о електронским медијима, Јавни позив за предлагање кандидата за избор члана Савета Регулаторног тела за електронске медије објавила 28. маја 2021. године у Службеном гласнику Републике Србије, дневном листу Политика и на интернет страници Народне скупштине.

Навела је да су на основу члана 10. став 2. Закона о електронским медијима, удружења филмских, сценских и драмских уметника и удружења композитора у Републици Србији имала рок од 15 дана, да доставе образложени предлог два кандидата за члана Савета Регулатора, а да је свој предлог два кандидата доставило једино Удружење филмских уметника Србије, које је за кандидате предложило Божидара Зечевића и Станка Црнобрњу.

Имајући у виду чињеницу да Удружење филмских уметника Србије није доставило уверења да кандидати нису осуђивани на казну затвора од најмање шест месеци, предложила је да Одбор на основу члана 10. став 6. Закона о електронским медијима, продужи рок за доставу доказа о испуњености услова до 27. јуна 2021. године.

Није било дискусије.

Одбор је, једногласно (12 за), одредио додатни рок за доставу доказа о испуњености услова за кандидате за члана Савета Регулаторног тела за електронске медије, до недеље 27. јуна 2021. године, за удружењe којe je у прописаном року доставило свој предлог кандидата.

Седница је завршена у 17,05 часова.

СЕКРЕТАР ПРЕДСЕДНИК

Дана Гак Сандра Божић